Carles Borrego és ecòleg microbià especialitzat en ecologia microbiana d’ecosistemes aquàtics continentals, doctor en biologia (1996), professor titular de microbiologia de la Universitat de Girona des del 2001 i investigador sènior de l’Institut Català de Recerca de l’Aigua des del 2011, on lidera el grup de Qualitat i Diversitat Microbiana. Ha desenvolupat l’activitat investigadora en l’àmbit dels llacs i les llacunes estratificades, amb especial atenció a la diversitat i l’activitat microbiana en relació amb els cicles biogeoquímics. Actualment, les seves línies d’investigació se centren en la diversitat i la dinàmica del resistoma microbià com a resposta a la contaminació dels ecosistemes aquàtics per antibiòtics.
Emili García-Berthou és doctor en biologia i catedràtic d’ecologia a l’Institut d’Ecologia Aquàtica de la Universitat de Girona. Investiga sobre ecologia de peixos continentals en rius, embassaments i zones humides, especialment d’espècies invasores, i n’examina la biologia, l’ús de l’hàbitat, l’impacte ecològic i la interacció amb altres alteracions antròpiques, com ara la regulació hidrològica i la contaminació. Ha dirigit diversos projectes de recerca en ecologia de peixos, majorment finançats pel Ministeri de Ciència i Innovació i l’Agència Catalana de l’Aigua, ha dirigit deu tesis doctorals ja defensades i pertany al consell editorial de les revistes Biological Invasions, Ecosphere, Neobiota i Neotropical Ichthyology.
Carolina Martí Llambrich és doctora en geografia en l’especialitat d’ordenació del territori i gestió del medi ambient per la Universitat de Girona. Ha obtingut el Premi Extraordinari de Doctorat i és especialista en sistemes d’informació geogràfica. Desenvolupa la seva activitat de recerca i docència com a professora agregada al Departament de Geografia de la UdG. És membre de l’Institut de Medi Ambient i del grup de recerca Laboratori d’Anàlisi i Gestió del Paisatge. Les seves investigacions aglutinen la transformació del paisatge costaner, el desenvolupament turístic sostenible i el disseny d’estratègies per a la gestió integrada de zones costaneres, especialment les platges. Ha participat en projectes de recerca competitius finançats per entitats públiques (UE, MCYT, MEC, AECI i administracions regionals i locals) i també ha publicat articles en revistes d’àmbit nacional i internacional, com ara Documents d’Anàlisi Geogràfica, Environmental Management, Ocean & Coastal Management, Journal of Coastal Research i Journal of Sustainable Tourism.
Anna Ribas Palom és doctora en geografia humana per la Universitat Autònoma de Barcelona i duu a terme la seva activitat de recerca i docència com a professora titular al Departament de Geografia de la Universitat de Girona. És responsable del grup de recerca Medi Ambient i Tecnologies de la Informació Geogràfica de la UdG i investigadora del Grup de Recerca en Aigua, Territori i Sostenibilitat (GRATS). Les seves línies de recerca giren al voltant de l’anàlisi i la gestió dels riscos naturals –especialment, les inundacions– i la gestió de l’aigua en els espais turístics. Ha participat en diversos projectes d’investigació finançats per entitats públiques (UE, MINECO i ACA) i és autora de diverses publicacions en revistes científiques internacionals de prestigi com Urban Water Journal, Water International, Applied Geography, Natural Hazards and Earth System Sciences i Disasters.